Evaldas Lementauskas

Evaldas Lementauskas (g. 1970 m. rugsėjo 11 d. Šiauliuose) – Šiaulių ir Vilniaus miestų politinis bei visuomenės veikėjas, nuteistas už kyšininkavimą.

Biografija 
1986 m. baigė Šiaulių J. Janonio vidurinę mokyklą, 1990 m. su pagyrimu baigė Šiaulių K. Didžiulio politechnikumą ir įgijo pramonės įmonių elektros įrengimų specialybę. 1999 m. baigė Kauno technologijos universiteto verslo administravimo specialybės bakalauro studijas. 2001 m. Šiaulių universitete įgijo socialinių mokslų magistro kvalifikacinį laipsnį. 2005 m. baigė Mykolo Romerio universiteto teisės magistrantūrą.

1991–1996 m. AB „Šiaulių autoservisas“ darbininkas, padalinio vadovas, 1996–1999 m. AB „Bankas Snoras“ Šiaulių filialo taupomųjų skyrių sektoriaus viršininkas. 1999 m. AB Šiaulių bankas rinkodaros skyriaus viršininko pavaduotojas, 2000 m. UAB „Šiaulių banko lizingas“ komercijos direktorius. 2001 m. Šiaulių apskrities viršininko administracijos viršininko pavaduotojas. 2001–2003 m. UAB „Profilaktinė dezinfekcija“ generalinis direktorius, 2003 m. Šiaulių miesto savivaldybės mero pavaduotojas, 2004 m. Seimo nario padėjėjas, 2007–2008 m. Vilniaus miesto savivaldybės mero pavaduotojas. Nuo 2011 m. Seimo narys.

1996 m. įstojo į Lietuvos liberalų sąjungą. 2002 m. su bendraminčiais įkūrė Liberalų demokratų partiją, partijos Šiaulių skyriaus pirmininkas, Šiaulių apskrities koordinatorius, partijos valdybos, partijos prezidiumo narys, nuo 2003 m. Liberalų demokratų partijos, nuo 2004 m. partijos Tvarka ir teisingumas pirmininko pavaduotojas. 2011 m. išstojo iš partijos.

2003 m. Šiaulių miesto savivaldybės tarybos narys, 2007–2008 m. Vilniaus miesto savivaldybės tarybos narys, 2008 m. atsistatydino pareiškus įtarimus dėl korupcijos. 2011 m. LR Seimo narys, Žmogaus Teisių komiteto narys. 2011 m. gegužės mėnesį LR Seimui nesutikus panaikinti Seimo nario teisinės neliečiamybės, Vilniaus 1-ojo apylinkės teismo sprendimu byla prieš Lementauską nutraukta..

2012 m. Lietuvos Seimo rinkimuose nebebuvo išrinktas į Seimą ir įsidarbino konsultantu UAB „Profilaktinė dezinfekcija“.

Kaltinimai dėl Vido Urbanavičiaus papirkimo 
2008 m. balandį Evaldą Lementauską sulaikė STT (kartu sulaikytas Gintaras Kazakas, o įtarimai taip pat pareikšti Audriui Butkevičiui).. 2011 m. balandį Seime svarstant klausimą dėl Evaldo Lementausko teisinės neliečiamybės panaikinimo gen.prokuroras Darius Valys teigė, jog Lementauskas kaltinamas tuo, kad 2007 m. lapkričio–gruodžio mėnesiais vykusių susitikimų metu jis, būdamas Vilniaus miesto savivaldybės tarybos nariu, pasiūlė ir pažadėjo 280 tūkst. Lt kyšį Vilniaus miesto savivaldybės tarybos nariui Vidui Urbonavičiui už tai, kad Vilniaus miesto savivaldybės taryboje, iškėlus nepasitikėjimo Vilniaus miesto meru Juozu Imbrasu klausimą, šis balsuotų prieš nepasitikėjimą. Tačiau Seimas teisinės neliečiamybės nepanaikino, todėl Vilniaus miesto I apylinkės teismas bylą dėl papirkimo nutraukė. Prokurorai teisinį persekiojimą tęs Evaldui Lementauskui netekus Seimo nario statuso.

2014 m. vasario 21 d. Vilniaus apylinkės teismas konstatavo, kad E. Lementauskui pagrįstai buvo inkriminuotos nusikalstamos veikos dėl pažado duoti 140 ir 200 tūkst. Lt kyšį. Teismas nusprendė E. Lementauskui skirti 3 metų laisvės atėmimo bausmę, jos vykdymą atidedant 2 metams. Spendimas paliktas galioti ir po apeliacinio skundo.

Šaltiniai 

Seimo nariai
Šiaulių vicemerai
Vilniaus vicemerai
Žmonės nuteisti už kyšininkavimą